b'\n_START_ARTICLE_\nJama pod Babjim zobom\n_START_PARAGRAPH_\nJama pod Babjim zobom je manj\xc5\xa1a kra\xc5\xa1ka podzemna jama v Sloveniji, ki se nahaja ob severozahodnem robu Jelovice na nadmorski vi\xc5\xa1ini 1008 metrov. V dol\xc5\xbeino meri 280, v globino pa okoli 50 metrov. V jami se nahajajo veliki kristali kalcita, t. i. skalenoedri, ter pol\xc5\xbeasto zaviti kapniki, t. i. helektiti, ki so redkost v Sloveniji. V jami je stalna temperatura 8\xc2\xb0 C._NEWLINE_Jama je bila odkrita pred pribli\xc5\xbeno 200 leti, ko jo je po naklju\xc4\x8dju odkril doma\xc4\x8din. Po letu 1970 so jo pri\xc4\x8deli opremljati z ograjami, stopnicami in razsvetljavo ter en del odprli za javnost. Obiskovalcem \xc5\xa1e ni dostopen del, ki je bil pred nekaj leti odkrit na drugi strani brezna, kjer se nahajajo nepo\xc5\xa1kodovani kalcitni kristali in kristalne krogle, edinstvene v Sloveniji._NEWLINE_Vhod v jamo je v obliki spodmola z gru\xc5\xa1\xc4\x8dnatim dnom. Pozimi se v spodmolu oblikujejo kapniki in stebri iz ledu.'